30.12.2022 г.
BG
Официален вестник на Европейския съюз
C 498/1
I (Резолюции, препоръки и становища)
РЕЗОЛЮЦИИ
КОМИТЕТ НА РЕГИОНИТЕ 151-ВА ПЛЕНАРНА СЕСИЯ НА КР, 11.10.2022 г. – 12.10.2022 г.
Резолюция на Европейския комитет на регионите относно състоянието на регионите и градовете в Европейския съюз (2022/C 498/01)
ЕВРОПЕЙСКИЯТ КОМИТЕТ НА РЕГИОНИТЕ (КР) КАТО ВЗЕ ПРЕДВИД:
— своя „Годишен доклад на ЕС за състоянието на регионите и градовете“, изготвен въз основа на приобщаващ, фактологичен и основан на доказателства подход, включително регионалния и местния барометър, отразяващ възгледите на местните и регионалните представители, включващ множество партньори и институции (1) и предоставящ на лицата, отговорни за вземането на политически решения на европейско, национално, регионално и местно равнище, доказателства и ключови препоръки относно най-неотложните предизвикателства за следващата година; — резултатите от Конференцията за бъдещето на Европа и многобройните предложения от непосредствено значение за местните и регионалните власти, които са ключови за намирането на решения на опасенията на гражданите; — речта за състоянието на Съюза през 2022 г., произнесена от председателя на Европейската комисия на 14 септември 2022 г., и писмото за намеренията до председателите на Европейския парламент и на Съвета; КАТО ИМА ПРЕДВИД, ЧЕ:
— незаконната и неоправдана война на Русия срещу Украйна е причинила и причинява смърт и разрушение, принуждавайки милиони хора да напуснат домовете си и да се преселят или в друго селище в Украйна, или в Европейския съюз, и по-специално в източните му държави членки, при което местните и регионалните власти са първото равнище за предоставяне на подкрепа; — в допълнение към въздействието на изменението на климата, последиците от пандемията от COVID-19 и смущенията в търговията, въздействието на войната в Украйна също така поставя под голям натиск много домакинства, малки и средни предприятия и местни и регионални органи на управление в целия ЕС с оглед на значителния допълнителен натиск на цените на енергията и храните и непрекъснато нарастващата инфлация; 1. подчертава, че годишният доклад на КР относно състоянието на регионите и градовете в ЕС показва обезпокоително нарастващо териториално разделение в ЕС вследствие на последиците от пандемията от COVID-19, войната в Украйна и ускоряването на изменението на климата;
(1)
https://cor.europa.eu/bg/our-work/Pages/State-of-Regions-and-Cities-2022.aspx?origin=spotlight.